ทิพยประกันปั๊มเบี้ย1.8หมื่นล.
สมพรประกาศปีนี้ยอดโต37% โดดอุ้มขสมก.รับดูแลผู้โดยสาร
10 ก.พ. 2555

สมพรประกาศปีนี้ยอดโต37% โดดอุ้มขสมก.รับดูแลผู้โดยสาร
ทิพยประกันภัย หวังกวาดเบี้ย 1.8 หมื่นล้าน โต 37% ยึดกลยุทธ์ขายทั้งเบี้ยเพื่อสาธารณะและขายเพื่อทำกำไร
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในปีนี้บริษัทตั้งเป้าทำเบี้ยให้ได้ถึง 1.8 หมื่นล้านบาท หรือเติบโต 37% โดยยังคงใช้กลยุทธ์ทำตลาดด้วยการแบ่งเป็นกลุ่มลูกค้าที่ยังไม่มีโอกาสเข้าถึงประกันภัย ในลักษณะเพื่อสาธารณะโดยไม่หวังผลกำไร ส่วนอีกกลุ่มเป็นลูกค้าที่หวังผลกำไรเหมือนธุรกิจปกติทั่วไป
ทั้งนี้ ล่าสุดบริษัทได้เข้าไปรับประกันภัยรถยนต์ชั้น 3 รวมประกัน พ.ร.บ.ให้กับรถโดยสารประจำทางขององค์การขนส่งมวลชนกรุงเทพ (ขสมก.) จำนวน 3,166 คัน ค่าเบี้ยประกัน 62 ล้านบาท ซึ่งเป็นปีแรกที่บริษัทเริ่มเข้าไปรับประกันหลังจากหยุดรับประกันไปช่วงหนึ่ง เพราะทาง ขสมก.ติดต่อขอให้ช่วยรับประกัน เนื่องจากบริษัทประกันภัยเดิมที่เคยรับประกันอยู่ได้ปรับขึ้นเบี้ยประกันถึง 30% จากการที่ขาดทุนมาตลอด 
อย่างไรก็ตาม กรมธรรม์จะให้ความคุ้มครองความเสียหายต่อชีวิต ร่างกาย และทรัพย์สินบุคคลภายนอก ทั้งผู้โดยสารและคนเดินถนน กรณีเสียชีวิตในวงเงินคุ้มครอง 7.5 แสนบาทต่อคน ความเสียหายต่อทรัพย์สิน 1 ล้านบาทต่อครั้ง รวมความเสียหายทั้งหมดไม่เกิน 10 ล้านบาทต่อครั้ง 
นายสมพร กล่าวว่า ที่ผ่านมารถ ขสมก.มีสถิติค่าสินไหมทดแทนสูง อย่างปีที่ผ่านมามีการเกิดอุบัติเหตุที่ ขสมก.เป็นฝ่ายผิดถึง 3,600 ครั้ง คิดเป็นค่าสินไหมประมาณ 80%ซึ่งก็เป็นตัวเลขที่สูง แต่ถ้ามีการ บริหารจัดการความเสี่ยงที่ดี สามารถคุมต้นทุนตรงนี้ได้ 
นายสมพร กล่าวว่า ค่าสินไหมทดแทนถือว่าเป็นต้นทุนที่แพงที่สุดของระบบประกันภัย ถ้าลดค่าสินไหมลงมาได้ 10% หรือลดการเกิดอุบัติเหตุลงได้ 10% และคุมต้นทุนไม่ให้เกิน 20% การรับประกันก็อยู่ได้ 
“นอกจากนี้ บริษัทยังมีแผนต่อยอดขายประกันไปยังพนักงาน ขสมก.และทรัพย์สินของพนักงาน ขสมก.ที่มีประมาณ 7,000 คน โดยมีโครงการร่วมกับ ขสมก. ที่จะเสนอหลักประกันสุขภาพให้กับพนักงานในส่วนที่เกินจากสวัสดิการที่ทาง ขสมก.จัดให้ รวมถึงการทำประกันภัยทรัพย์สินของพนักงาน ซึ่งขณะที่อาคารสำนักงานใหญ่ ขสมก. ทำประกันกับบริษัทอยู่แล้ว” นายสมพร กล่าว